Tomáš, Erik, poslanec NR SR (2022-09-20):
Vážený pán predseda, kolegovia, kolegyne. Ďakujem za slovo. Chcem na úvod povedať, že zaradenie tohto bodu programu na úvod schôdze bolo spoločnou podmienkou podstatnej časti opozície, aby sa otvorila táto schôdza, aby aj opozícia, ako ste mali možnosť vidieť, pomohla otvoriť schôdzu. Táto novela ústavy je veľmi dôležitá nielen pre opozíciu, ale je dôležitá pre Slovensko ako také. Jednoducho nález Ústavného súdu z júla 2021 konštatoval, že súčasné znenie ústavy neumožňuje, neumožňuje skrátiť volebné obdobie buď prostredníctvom referenda o predčasných voľbách, ale čo je horšie, neumožňuje skrátiť volebné obdobie ani hlasovaním poslancov. Napriek tomu, že v minulosti sa to už dvakrát alebo tuším trikrát udialo. A je to veľmi jednoduché. Pokiaľ moc dávajú politikom ľudia, tak títo ľudia majú mať právo aj túto moc odňať. Jednoducho dochádza k situáciám vo vládnej koalícii, ktorú môžeme pozerať a pozorovať aj dnes, že sa môžete medzi sebou hádať a mať nezhody, keď to preženiem, dohádať sa ako psy, ale jednoducho neexistuje ústavná možnosť, ako si skrátiť volebné obdobie. Samozrejme okrem tej, ktorá je tam jediná, zostala to, že pokiaľ by bol parlament tuším sto dní neuznášaniaschopný, tak vtedy má pani prezidentka právo rozpustiť parlament, ale to je na dlhé lakte. Takže ešte raz. Touto novelou ústavy ja som rád, že konečne tá novela ústavy, síce je to na druhý pokus, pán Kollár to sľúbil ešte v júli 2021, ale ten prvý pokus bol taký všelijaký a už sa k tomu nechcem vracať, pretože vieme, že vtedy tá účinnosť mala byť až od marca 2024, čiže by sa nevzťahovala na toto volebné obdobie. Teraz už je to tak ako to má byť, aby sa vzťahovala aj prípadne na toto obdobie a chcem teda poslancom najmä za OĽANO povedať, že to sa netýka len tohto volebného obdobia, to sa netýka len tejto vládnej koalície, ale to už bude platiť do budúcna pre všetky vlády. Jednoducho vždy musí byť v parlamente možnosť skrátiť si volebné obdobie alebo ľudia musia mať možnosť v referende skrátiť volebné obdobie, ak si už túto vládu a vládnu koalíciu neželajú. Chcem pripomenúť, vážení poslanci OĽANO, lebo vy s tým budete mať, samozrejme, najväčší problém. Ja chápem plat 4 300 euro čistého je dostatočným lepidlom k stoličke, viem presne, že mnohí z vás už v parlamente nemusia byť. Ani ja, ani ja. Len ja budem hlasovať za zmenu ústavy, vy nie, pretože presne chápem, že keď si dáte 18 mesiacov krát 4 300, tak je to ešte veľká suma peňazí, ktorú si tu môžete za vaše ničnerobenie zarobiť. Ale chcem vám teda pripomenúť to, čo povedal váš líder OĽANO po náleze Ústavného súdu v júli 2021. Zaútočil na prezidentku Slovenskej republiky, ktorá dala podnet na Ústavný súd, a tiež sme jej to vyčítali, ale mala na to právo, mohla sa rozhodnúť, že podá alebo nepodá, ale po tom, čo Ústavný súd vydal nález, tak váš líder hnutia OĽANO Igor Matovič konštatoval, že konanie pani prezidentky bolo podlé a zákerné. Že to bol pľuvanec do očí 600-tisíc ľuďom, ktorí sa podpísali pod petíciu za referendum za predčasné voľby, a dokonca povedal: „Som hlboko presvedčený, že voliči opozície majú na takéto referendum nárok." Ešte raz pre poslancov OĽANO, váš líder povedal: som hlboko presvedčený, že poslanci, respektíve ľudia z opozície, voliči opozície majú na takéto referendum nárok. Tak povedzte mi, ak je teda váš líder, váš vodca hlboko presvedčený, že na to ľudia majú právo, prečo máte problém hlasovať za zmenu ústavy, ktorá umožní, opakujem, skrátiť volebné obdobie, buď prostredníctvom referenda o predčasných voľbách, alebo skrátením volebného obdobia hlasovaním v parlamente, ktoré sa tu už viackrát uskutočnilo. Chcem tiež pripomenúť, ale musím oceniť, pán predseda Kollár, že vy ste teda tiež v júli 2021 na videu sľúbili ľuďom, že ľudia musia túto možnosť dostať a ja som rád, že pokiaľ by táto ústava prešla v parlamente, aj keď, samozrejme, chlieb sa bude lámať až na októbrovej schôdzi, tak ľudia túto možnosť dostanú, a pánovi Sulíkovi chcem pripomenúť, že on má dokonca vo volebnom programe napísané, že chcú, aby akýkoľvek výsledok referenda bol záväzný, záväzný priamo, aby už nehlasovali potom poslanci Národnej rady, a myslím, že aj pán Sulík mal v tom čase vyjadrenia také, že on by v takomto prípade na takéto referendum išiel. Tak keďže je tu vo vyjadreniach takáto celopolitická zhoda, celospoločenská naprieč politickým spektrom, tak ja som presvedčený, že táto zmena ústavy by mala dostať naozaj väčšinu hlasov v parlamente, ale mám teda pochybnosti o poslancoch OĽANO. Možno že ma vo faktických poznámkach vyvedú z omylu, že tu nebudeme počuť zase nejaké osobné útoky a podobne, ale že povedia, áno, máte pravdu, umožnime, umožnime takúto, dajme do ústavy takúto možnosť, lebo to, že tam tá možnosť v ústave bude, ešte neznamená, že vám vaše vládne volebné obdobie, kolegovia z koalície, končí. Ešte tá cesta by bola veľmi dlhá, ale uznajte, že je proste nepredstaviteľné, aby v demokratickej krajine takýto demokratický nástroj neexistoval. Takže pevne verím, že to nebude zase len nejaký blaf zo strany úradujúcej koalície, okyptenej koalície, ale že aj v druhom čítaní alebo po druhom čítaní sa nájde dostatok hlasov na to, aby takáto zmena ústavy prešla. Je to dobré nie pre opozíciu, je to dobré pre celé Slovensko. Ďakujem pekne.